****

**REGULAMENT DE ORGANIZARE ȘI FUNCȚIONARE AL**

**UNACOR**

**(UNIUNEA ARTEI COREGRAFICE DIN ROMANIA)**

**CAPITOLUL I**

**Art.1.** Prezentul Regulament completează Statutul Asociaţiei cu privire la membrii Asociaţiei, Consiliul Director şi la sancţiunile ce pot fi aplicate precum şi modul de aplicare a acestora.

**Art. 2.** Toţi membrii Asociaţiei UNACOR se angajează să respecte deontologia profesională, statutul și regulamentul Asociației. Tuturor membrilor asociației indiferent de calitatea acestora li se aplică sancțiunile prev. în art. 11 și art.12 ale prezentului regulament.

**CAPITOLUL II**

**Art.3.** Pot deveni membri ai Asociaţiei persoanele fizice de cetățenie română din ţară sau străinătate care sprijină moral şi/sau material Asociaţia conform prevederilor din statutul asociației.

**Art.4.** Membrii pot fi:

a. Membrii fondatori - care dobândesc calitatea de membru în momentul constituirii Asociaţiei.

b. Membrii asociaţi (cotizanți) - care vor dobândi această calitate în urma înaintării unei cereri de aderare către Comisia de specialitate aleasă periodic din rândul membrilor asociației, abilitată să se pronunţe asupra admiterii de noi membrii. În caz de refuz, Comisia nu este obligată să îşi motiveze decizia.

c. Membrii onorifici sau Președinte de onoare – care dobândesc această calitate la propunerea Consiliului Director cu acordul Adunării Generale a asociației, în urma unor servicii deosebite aduse Asociaţiei. Membrii onorifici nu au drept de vot în Adunarea Generală.

**Art.5.** Membru fondator este cel care dobândeşte calitatea de membru în momentul constituirii Asociaţiei. Membrii fondatori au toate drepturile şi obligaţiile ce decurg din calitatea de membru, recunoscut de Statut şi Regulament.

**Art.6.** Membru asociat poate deveni orice persoană în vârstă de cel puţin 18 ani.

Cei care fac dovada cerințelor cerute de Asociație la înscriere , sau care participă la activităţile Asociaţiei prin efectuarea unui număr de cel puțin 4 activităţi voluntare în cadrul/sprijinul activităților Asociaţiei în decursul a 2 ani calendaristici.

**Art.7.** Membru onorific sau Președinte de onoare poate deveni orice persoană fizică de cetățenie română, personalitate a vieţii culturale, ştiintifice sau alte persoane care sprijină major prin acțiunile sale Asociaţia şi s-a angajat să respecte prevederile Statutului şi ale Regulamentului. Calitatea de membru de onoare se dobândeşte prin dispoziţia Consiliului Director, cu acordul Adunării generale, iar membrii onorifici au toate drepturile şi obligaţiile ce decurg din calitatea de membru şi nu trebuie sa plătească cotizaţia.

**Art.8.** Membrii Asociaţiei beneficiază de toate drepturile ce decurg din calitatea de membru doar dacă au cotizaţia plătită la zi, cu excepţia membrilor de onoare. Cuantumul cotizaţiei este stabilit prin dispoziţia Consiliului Director.

**Art.9.** Membrii Asociaţiei au următoarele drepturi:

a. să participe la Adunările Generale, să pună în discuţie şi să ia parte la dezbaterea problemelor care interesează domeniul sau bunul mers al Asociaţiei;

b. să aleagă şi să fie aleşi în Departamentele de conducere ale Asociaţiei;

c. să semnaleze Asociaţiei problemele care privesc scopul si obiectivele Asociaţiei, în vederea promovării si apărării acestora;

d. să se retragă din Asociaţie;

e. să îşi exprime votul, dacă este cazul;

f. să facă propuneri privitor la activitatea Asociaţiei şi folosirea fondurilor strânse şi activitatea organelor de conducere;

g. să primească sprijin moral şi asistenţă din partea Asociaţiei în cazuri excepţionale (boală, accident, incendii, decesul sau boala gravă a unui membru de familie).

**Art. 10.** Membrii Asociaţiei au următoarele îndatoriri:

a. să respecte statutul, regulamentul interior, hotărârile organelor de conducere ale Asociaţiei şi să dea tot sprijinul pentru îndeplinirea obiectivelor Asociaţiei;

b. să nu aducă ofense grave, de imagine si/sau prejudicii de ordin moral și material Asociaţiei;

c. să participe la adunările generale şi/sau la sedinţele Consiliului Director, după caz;

d. să sprijine material şi moral Asociaţia;

e. să achite cotizaţia anuală stabilită de Adunarea Generală.

**Art.11**. În caz de nerespectare a Statutului, Regulamentului asociației, a hotărârilor Adunării Generale precum și a dispozițiilor Consiliului Director, membrii asociației pot fi sancționati. Sancțiunile sunt aplicate de președintele asociației sau în lipsa acestuia de ceilalți membrii ai Consiliului Director, cu acordul majorității Consiliului Director, la propunerea membrilor fondatori și asociaţi, a membrilor Consiliului Director, precum și a directorilor de departament sau a responsabililor din structura administrativă a asociației.

Sancțiunile ce pot fi aplicate sunt următoarele:

a.Avertisment;

b.Plata de daune către asociație.

c.Excluderea care poate fi definitivă sau temporară.

**Art.12** Sancțiunea de excludere definitivă se poate aplica doar în următoarele cazuri:

a. Încălcarea în mod repetat a Statutului și Regulamentul asociației;

b. Producerea de daune morale sau materiale asociației;

c. Prejudicii morale și materiale, de imagine, ofense grave aduse organelor de conducere ale asociației;

c. Condamnarea definitivă pentru săvârșirea unor fapte penale intenționate.

**CAPITOLUL III - CONSILIUL DIRECTOR**

**Art.13**. Consiliul Director al asociației îndeplinește conducerea operativă a asociației. Atribuțiile generale ale Consiliului Director sunt stabilite de Statutul asociației. Consiliul Director este compus din președintele Consiliului Director, vicepreședintele Consiliului Director, Secretarul asociației.

**Art.14**. Consiliul Director este convocat de președinte în scris cu cel puțin 7 zile înainte de data ședinței. Odată cu convocarea va fi arătată ordinea de zi a ședinței. În exercitarea atribuțiilor sale Consiliul Director emite dispoziții. Dispozițiile luate cu respectarea Statutului și a Regulamentului sunt obligatorii pentru toți membrii asociației.

**Art.15**. Președintele Consiliului Director este totodată și președintele Asociației. Președinte al Consiliului Director poate fi orice membru activ major, cu excepția celor onorifici, care îndeplinește următoarele condiții:

1. Are o vechime neîntreruptă ca membru în asociație de cel puțin 4 ani ;
2. A participat la toate activitățile Asociației.

În caz de alegeri, Președintele Consiliului Director este ales de Adunarea Generală a asociației prin vot secret. Candidaturile împreună cu Curiculum Vitae se depun la secretariatul asociației cu cel puțin o lună înainte de Adunarea Generală. Secretarul asociației sau altă persoană numită de Președinte cu organizarea alegerilor, va aduce la cunoștința tuturor membrilor asociației candidaturile prezentate. Alegerile se desfășoară în ziua Adunării Generale a asociației. Membrii Consiliului Director pot fi aleși ori revocați prin votul a cel puțin 70% din voturile exprimate de către membrii cu drept de vot . În cazul în care este necesară desfășurarea unui al doilea tur de scrutin, la acesta vor participa doar primii doi candidați mai bine plasați. Atribuțiile Președintelui Consiliului Director sunt stabilite prin Statut. Președintele, cu acordul Consiliului Director poate delega exercitarea unora din atribuțiile sale unui alt membru al Consiliului Director. Calitatea de Președinte se pierde la cerere, prin revocare de către AG asociației și/sau în cazul primirii sancțiunii de excludere definitivă potrivit Art.12 din prezentul Regulament.

**Art.16**.Vicepreședinte al Consiliului Director, poate fi orice membru activ major, cu excepția celor onorifici, care îndeplinește următoarele condiții:

a. Are o vechime neîntreruptă ca membru în asociație de cel puțin 4 ani ;

b. A participat la toate activitățile Asociației.

Vicepreședintele este ales după aceeași procedură ca și președintele asociației. Consiliul Director poate delega vicepreședintelui exercitarea unor atribuții ale Consiliului Director, cu respectarea statutului. Calitatea de vicepreședinte se pierde la cerere, prin revocare de către AG a asociației și/sau în cazul primirii sancțiunii de excludere definitivă potrivit Art. 12 din prezentul regulament.

**ART.17.** Secretarul poate fi orice membru activ major care îndeplinește următoarele condiții:

a. Are o vechime neîntreruptă ca membru în asociație de cel puțin 4 ani;

b. A participat la toate activitățile Asociației.

Secretarul Consiliului Director este ales după aceeași procedură ca și președintele asociației. Atribuțiile membrilor Consiliului Director sunt stabilite prin Dispoziție a Consiliului Director. Calitatea de Secretar se pierde la cerere, prin revocare de către AG a asociației și/sau în cazul primirii sancțiunii de excludere definitivă potrivit Art. 12 din prezentul regulament.

**ART.18.** În caz de vacantă a unui post din Consiliul Director se vor organiza alegeri pentru completarea Consiliului Director. În acest caz sunt aplicabile toate dispozițiile privitoare la alegerea membrilor Consiliului Director din prezentul regulament.

**CAPITOLUL IV - STRUCTURA TEHNICĂ**

**ART.19.** Structura tehnică este compusă din structura administrativă și departamentele specializate pe domenii de activitate ale Asociației. Responsabilii din structura administrativă precum și directorii de departamente specializate sunt numiți de Consiliul Director și își pierd această calitate prin revocare sau la cerere.

**ART.20**. Structura administrativă a Asociației este compusă din Secretariatul și Departamentul financiar-administrativ.

**ART.21.** Secretariatul Asociației este condus de secretarul asociației. Acesta este numit de către Consiliul Director putând fi și orice membru major al asociației. Dacă este necesar Consiliul Director poate numi ca subsecretar o persoană din afara asociației care poate fi salariată pentru activitatea depusă conform legislației în vigoare. Secretarul asociației are ca atribuții efectuarea tuturor lucrărilor de secretariat necesare bunei desfășurări a activității asociației, precum și efectuarea altor activități stabilite de Președintele Asociației. Dacă secretarul este membru al Asociației, acesta poate fi și membru al Consiliului Director. Calitatea de secretar se pierde la cerere, prin revocare de către Consiliul Director.

**ART.22**. Departamentul financiar-administrativ este compus din contabil, casier și administratorul patrimoniului asociației.

**ART.23**. Contabilul este subordonat Consiliului Director, este numit de către Președintele Consiliului director, poate fi o persoană din afara asociației sau din interiorul său, cu studii de specialitate și care poate fi salariat al asociației cu respectarea legislației muncii. Atribuțiile contabilului sunt următoarele:

- răspunde de întreaga activitate financiară a asociației;

- răspunde de respectarea legislației în ce privește organizarea gestiunilor;

- reprezintă Asociația în relațiile cu organismele financiar-contabile;

- îndeplinește alte atribuții din domeniul financiar-contabil stabilite de Consiliul Director.

Contabilul poate fi sancționat pentru neîndeplinirea atribuțiilor ce-i revin cu sancțiunile prevăzute de art.11 și art.12 pentru contabilul membru nesalariat sau salariat. Sancțiunile sunt aplicate de Președintele Asociației cu acordul Consiliului Director. Calitatea de contabil se pierde prin revocare de către Consiliul Director sau la cerere.

**ART.24**. Casierul Asociației este numit de Consiliul Director fiind subordonat președintelui asociației și contabilului. Poate fi casier al asociației orice membru al asociației, putând fi și o persoană din afara asociației, salariată. Atribuțiile casierului sunt următoarele:

- se ocupă de încasarea cotizațiilor precum și a tuturor celorlalte contribuții financiare datorate de membrii asociației în cuantumul stabilit de Consiliul Director;

 - efectuează toate operațiunile de intrare în contul asociației a tuturor sumelor provenite din donații, sponsorizări precum și din alte surse legale;

- efectuează toate operațiunile de intrare și iesire din contul asociației a tuturor sumelor necesare desfășurării activității asociației, punând la dispoziția directorilor de departament și al Coordonatorilor de proiect, la cererea Președintelui a sumelor necesare desfășurării tuturor activităților;

- efectuează toate plățile cerute de buna desfășurare a activității asociației;

- exercită alte atribuții stabilite de președintele asociației și de contabil. Casierul este subordonat Președintelui Asociației și contabilului în fața cărora răspunde pentru neîndeplinirea atribuțiilor ce-i revin.

Casierul poate fi sancționat pentru neîndeplinirea atribuțiilor potrivit prezentului regulament prin aplicarea sancțiunilor prevăzute de art.11 și art.12 pentru casierul membru al asociației sau pentru casierul salariat. Calitatea de casier se pierde la cerere sau prin revocarea de către Consiliul Director.

**ART.25**. Administratorul Asociației este numit de Consiliul Director și poate fi orice membru al Asociației. El este subordonat Președintelui și Consiliului Director, având următoarele atribuții:

- organizează și răspunde de patrimoniul asociației;

- verifică existența și modul de folosire a materialelor din dotare;

- pune la dispoziția membrilor asociației, conform prevederilor regulamentului materialele necesare desfășurării activității asociației;

- semestrial sau ori de câte ori este nevoie efectuează inventarul materialelor, făcând propuneri de casare sau de asigurare a unor condiții corespunzătoare pentru păstrarea integrității acestora;

- face propuneri de recuperare a contravalorii bunurilor lipsă la inventar, sau în caz de degradare permanentă din vina celor care le au pe inventar.

**ART. 26**. Bunurile Asociației cuprind toate bunurile aflate în patrimoniul asociației și care sunt destinate desfașurării activității asociației. De organizarea și buna funcționare a bunurilor răspunde administratorul asociației. La intrarea bunurilor în gestiune acestea vor fi preluate de administrator. Bunurile aflate în patrimoniul asociației vor fi folosite numai în interesul asociației. Semestrial sau ori de câte ori este nevoie se va face inventarul materialelor din gestiunea asociației. Dacă se consideră necesar administratorul își poate lua, cu acordul Consiliului Director, un ajutor căruia îi poate delega o parte din atribuțiile sale. În caz de pierdere sau deteriorare a bunurilor se va întocmi un proces verbal, acordându-se o perioadă de până la trei luni pentru procurarea unor alte materiale, în caz contrar se va achita de trei ori contravaloarea acestora din momentul constatării lipsurilor. Pe baza acestor prevederi administratorul va intocmi un regulament al gestiunii bunurilor, care va fi aprobat de Consiliul Director pe baza căruia va funcționa gestiunea. De buna funcționare a patrimoniului și gestiunii asociației răspunde administratorul, care va răspunde în fața președintelui și a Consiliului Director.

În caz de neîndeplinire corespunzătoare a atribuțiilor sale acesta poate fi sancționat cu sancțiunile prevăzute de art. 11. din prezentul regulament sau poate fi revocat. Încetarea calității de administrator se face la cerere, prin revocare sau prin pierderea calității de membru conform art. 10.

**ART.27.** Prin Dispoziție a Consiliului Director pot fi înființate Departamente specializate pe diferite domenii de activitate ale Asociației. Odată cu dispoziția de înființare se va numi un Director de departament dintre membrii activi, subordonat Președintelui și Consiliului Director, în fața cărora va răspunde de neîndeplinirea corespunzătoare a atribuțiilor ce-i revin. Directorul de departament va alcătui un regulament de funcționare al departamentului pe care-l conduce, care va fi aprobat de Consiliul Director. În înființarea Departamentelor specializate și la aprobarea regulamentelor de funcționare se va ține seama de prevederile Statutului și Regulamentului Asociației referitoare la domeniul de activitate al Asociației, prevederile referitoare la drepturile și obligațiile membrilor și ale Consiliului Director. Dispoziția de înființare a Departamentelor specializate precum și regulamentele de funcționare a acestora sunt obligatorii pentru toți membrii asociației. În cazul în care existența unui Departament specializat nu se mai justifică, va fi desființat prin Dispoziție a Consiliului Director.

Pentru neîndeplinirea corespunzătoare a atribuțiilor ce-i revin, Directorul de Departament poate fi sancționat cu una din sancțiunile prevăzute de art.11 de prezentul regulament sau poate fi revocat din funcție. Calitatea de Director de Departament se pierde la cerere, prin revocare sau prin pierderea calității de membru al asociației, conform art.10.

**CAPITOLUL V - ACTIVITATI DE TEREN**

**Art. 28.** Activitatea de teren reprezintă o ieșire organizată de către asociație în funcție de necesitățile desfășurării activității asociației pe teritoriul României sau în străinătate.

**Art.29.** Activitățile de teren sunt stabilite în sedința asociației și se desfășoară conform planului de lucru stabilit în sedința anterioară ieșirii sau în caz de urgență a asociației justificată pentru scopurile asociației. Fiecare activitate de teren va fi condusă de președintele asociației sau de un șef desemnat de acesta. În cazul în care se fac ieșiri în mai multe locuri, fiecare acțiune va avea un șef de ieșire. Modificările față de planul de ieșire, vor fi hotărâte de șeful de ieșire și se vor efectua, în măsura posibilităților, alte activități utile asociației dacă este nevoie. În fiecare ieșire, membrii asociației vor avea desfășurătorul corespunzător activității stabilite în ședință. Deasemenea, fiecare Director de departament al asociației trebuie să efectueze un număr minim de 2 ieșiri pe an stabilit pentru fiecare departament în parte. În cazul neefectuării numărului minim de ieșiri, membrii pierd calitatea de Director de departament al asociației. Pentru orice ieșire a cărei durată depășește 3 zile, pentru fiecare 2 zile în plus, se va considera ca fiind efectuată încă o ieșire. Toate activitățile de teren se desfășoară conform prezentului regulament și în baza scopului și obiectivelor stabilite în statutul asociației.

**CAPITOLUL VI – CENZORUL**

**Art.30**. Cenzorul asigură controlul financiar al Asociaţiei şi poate participa la şedinţele Consiliului Director, fără drept de vot. Dacă este nevoie, Consiliul director poate hotărî înfiinţarea unei Comisii de cenzori. Din comisia de cenzori trebuie să facă parte cel puţin un membru major al Asociaţiei şi un expert contabil.

**Art.31.** Cenzorul are următoarele atribuţii:

a. verifică modul în care este administrat patrimoniul asociaţiei;

b. întocmeşte rapoarte şi le prezintă Adunării Generale;

c. elaborează propriul său regulament de organizare și activitate pe care îl supune aprobării Adunării Generale;

d. îndeplineşte orice alte atribuţii stabilite de Adunarea Generală, cu respectarea dispozițiilor legale în materie.

**Art.32.** În funcţie de activitatea sa, Asociaţia poate avea personal remunerat.

**Art.33.** Cuantumul cotizaţiei ANUALE este de 150 RON şi este achitată de membrii asociaţi. Membrii onorifici sunt scutiţi de plata cotizaţiei lunare. Plata cotizației se va face în funcție de data la care aceștia au fost admiși și se va trimite obligatoriu asociației o copie după dovada plății cotizației.

**Art.34.** Prezentul Regulament vine să completeze Statutul asociației și intră în vigoare la data aprobării de către Prima Adunare Generală a membrilor fondatori. În conformitate cu prezentul Regulament se vor alcătui regulamentele de funcționare ale departamentelor specializate, precum și fișa posturilor din structura administrativă. Prezentul Regulament poate fi modificat ori de câte ori este nevoie folosind aceeași procedură.

**Art.35.** Confidențialitatea informațiilor

Prin acceptarea prezentului regulament, indiferent de forma relației de muncă pe care societatea o realizează cu membrii sau salariații săi, aceștia se obligă să mențină confidențialitatea informației despre și în legatură cu asociația, în acest mod consimțind la aderare și la “clauza de confidențialitate”.

Este confidențial tot ceea ce aparține sau este specific asociației și activității acesteia și nu este cuprins în materiale publice aprobate de Conducere, informații din și despre asociație care au legatură cu activitatea trecută, prezentă sau viitoare a asociației sau/și cele rezultate din acțiunile de cercetare de orice fel sau/și de dezvoltare ale activității și produselor societății (denumite de-a lungul acestui regulament "'informații"').

Cu titlu de exemplu, următoarele au caracter confidențial: rezultate financiare sub orice formă, rapoarte sintetice sau analitice privind venituri și cheltuieli, profituri sau pierderi, analize de proiect(e), logistică, procedurile, metodele și manualele asociației, politicile firmei, fișa postului, parole de acces în firmă și/sau în bazele de date, detalii despre tranzacții financiare și comerciale, bazele de date ale firmei, indiferent de natura sau conținutul acestora, strategii și tehnici de marketing și vânzări, informații personale despre salariații firmei, proceduri de management, rezultate de sondaje și orice informații despre asociație care nu sunt cunoscute în general de către terți decât dacă sunt divulgate, intențional și/sau în caz de forță majoră de către conducerea asociației. În caz de costatare a divulgării de informații confidențiale, conducerea asociației poate lua hotărârea înaintării de acțiuni în justiție la instanțele competente.

 

 2016